अखबार उठाया, तो एक कोने से लेकर ठीक आखिरी कोने तक, कि किसने संपादित किया और किसने प्रकाशित किया, वहां तक पढ़ते चले जाते हैं! और एक दफे में भी मन नहीं भरता. फिर दुबारा देख रहे हैं, बड़ी छानबीन कर रहे हैं. बड़ा शास्त्रीय अध्ययन कर रहे हैं अखबार का! कचरा दिमाग में भर रहे हैं. फिर वह कचरा भीतर बेचैनी करेगा. घास खाकर देखें, कंकड़-पत्थर खाकर देखें, तब पता चलेगा कि पेट में कैसी तकलीफ होती है. वैसी खोपड़ी में भी तकलीफ हो जाती है. लेकिन वह, हम सोचते हैं, आहार नहीं है; वह तो हम पढ़ रहे हैं; ऐसी ही, खाली बैठे हैं. खाली बैठे हैं, तब कंकड़-पत्थर नहीं खाते!